বুয়েটের ছাত্রলীগ নেতা রাব্বির হলের সিট বাতিলের সিদ্ধান্ত হাইকোর্টে স্থগিত
বুয়েটশিক্ষার্থী ও ছাত্রলীগ নেতা ইমতিয়াজ হোসেন রাব্বির হলের সিট বাতিলের সিদ্ধান্ত ছয় মাসের জন্য স্থগিত করেছেন হাইকোর্ট।
ইমতিয়াজের করা রিট আবেদনের পরিপ্রেক্ষিতে আজ সোমবার বিচারপতি মো. খসরুজ্জামান ও বিচারপতি কে এম জাহিদ সরওয়ার কাজলের বেঞ্চ এ আদেশ দেন।
এছাড়া, রাব্বির হলের সিট বাতিল সংক্রান্ত বুয়েট কর্তৃপক্ষের সিদ্ধান্ত কেন অবৈধ ঘোষণা করা হবে না, তা জানতে চেয়ে একটি রুল জারি করেন আদালত।
গত ২৮ মার্চ রাতে বুয়েট ক্যাম্পাসে ছাত্রলীগ নেতাদের বৈঠকের পরিপ্রেক্ষিতে আন্দোলন শুরু করেন শিক্ষার্থীরা। আন্দোলনের পরিপ্রেক্ষিতে ক্যাম্পাসে ছাত্র রাজনীতিতে জড়িত থাকার অভিযোগে গত ২৯ মার্চ তিতুমীর হলের আবাসিক শিক্ষার্থী রাব্বির সিট বাতিলের সিদ্ধান্ত জানায় বুয়েট কর্তৃপক্ষ।
রাব্বির আইনজীবী শাহ মঞ্জুরুল হক দ্য ডেইলি স্টারকে বলেন, 'হাইকোর্টের আজকের আদেশের পর ইমতিয়াজের হলের সিট ফিরে পেতে কোনো আইনি বাধা নেই।'
তিনি আরও বলেন, 'কোনো কারণ দর্শানোর নোটিশ না দিয়েই বুয়েট কর্তৃপক্ষ রাব্বির সিট বাতিল করে।'
২০১৯ সালে বুয়েটের শের-ই-বাংলা হলের দ্বিতীয় বর্ষের শিক্ষার্থী আবরার ফাহাদের হত্যার ঘটনার পর ক্যাম্পাসে ছাত্র রাজনীতি নিষিদ্ধ করা হয়।

বুয়েটশিক্ষার্থী ও ছাত্রলীগ নেতা ইমতিয়াজ হোসেন রাব্বির হলের সিট বাতিলের সিদ্ধান্ত ছয় মাসের জন্য স্থগিত করেছেন হাইকোর্ট।